Oikeusministeriö
Kriminaalipoliittinen osasto
PL 25

00023 VALTIONEUVOSTO

LAUSUNTOPYYNTÖ 5/66/2004

	Syyttäjälaitoksen rakenne- ja resurssityöryhmän välimietinnöstä (Lausuntoja ja selvityksiä 2005:2) esitämme lausuntonamme seuraavaa:

	Mielestämme Sodankylän kihlakunnanviraston syyttäjäosaston molemmat toimipaikat sekä Sodankylässä että Ivalossa tulee säilyttää.

	Paikallishallintouudistuksen yhteydessä muodostettiin muun muassa Sodankylän ja Inarin-Utsjoen kihlakunnat. Sodankylän kihlakunnan syyttäjäosasto muodostuu Sodankylän kunnasta, jonka pinta-ala on 12.437 km2 sekä Inarin ja Utsjoen kunnista, joiden yhteenlaskettu pinta-ala on 22.691 km2 . Yksikkö on pinta-alaltaan ylivoimaisesti Suomen laajin syyttäjäyksikkö. Poliisilaitosten toimipaikat sijaitsevat Sodankylän kirkonkylässä, Ivalon kylässä ja Utsjoen kirkonkylässä. Lapin käräjäoikeuden istuntopaikat sijaitsevat myös näissä kolmessa paikassa. Syyttäjäosaston keskuspaikka on Sodankylän kirkonkylässä ja täyden palvelun Inarin palvelutoimisto Ivalon kylässä. Keskuspaikan ja palvelutoimiston etäisyys toisistaan on 160 kilometriä ja keskuspaikan ja Utsjoen välinen etäisyys on 325 kilometriä.

	Inarin ja Utsjoen kunnat kokonaisuudessaan sekä Sodankylän kunnan pohjoisosa on saamelaisaluetta. Saamen kielilaki ja hallintolaki velvoittavat molempien toimipaikkojen säilyttämistä. Tällä hetkellä Inarin peruskouluissa ainakin 50 oppilasta saa perusopetuksensa saamenkielellä ja myöskin oikeustieteellisestä tiedekunnasta on valmistunut ja valmistumassa saamenkielisiä henkilöitä. Saamenkielisten palvelujen (kolttasaame, inarinsaame ja pohjoissaame) kysyntä on koko ajan kasvamassa saamelaisten tiedostaessa yhä paremmin kielelliset oikeutensa. Tämä koskee niin puhuttua kieltä kuin asiakirjojen käännättämistä kyseisille eri murteille ja siitä aiheutuvaa kustannusta. Paikallisella osaavalla henkilökunnalla on oma merkittävä panoksensa edullisemman lopputuloksen löytymisessä. Tulevaisuudessa mitä ilmeisemmin on mahdollisuus saada ainakin Inarin palvelutoimistoon saamenkielen taitoista henkilökuntaa.

	Syyttäjät toimivat myös julkisina notaareina tarjoten täten kyseisiä palveluja yleisölle, joitten palvelujen tarjoajia ei alueella monia ole.

	Inarin palvelutoimiston säilyttämisen puolesta puhuu myös pitkät etäisyydet ja aktiivinen yhteistyö eri sidosryhmien kuten poliisin, rajavartiolaitoksen, tullin sekä Metsähallituksen kanssa. Lisäksi alueella on voimassa erityislainsäädäntöä, kuten poronhoitolaki, Tenojoen ja Näätämö-joen kalastussäännöt ja alue on Schengen-alueen ulkoraja sekä Euroopan unionin ulkoraja. Lisäksi alueella liikkuu paljon ulkomaalaisia matkailijoita, joille esimerkiksi poro on eksoottinen elämys. Tämän seurauksena tapahtuu lukuisia liikenneonnettomuuksia, jotka vaativat paikalliselta syyttäjälaitokselta välittömiä toimenpiteitä. 

	Sihteerien toiminnan tärkeys molemmissa toimipaikoissa korostuu siksi että syyttäjät ovat paljon virkamatkoilla. Pitkät välimatkat kahden kanslian ja kolmen poliisilaitoksen välillä sekä matkat kolmeen eri käräjäpaikkaan sekä Rovaniemen hovioikeuteen aiheuttaa sen, että syyttäjät ovat normaalia enemmän poissa. Tämän vuoksi sihteerit palvelevat asiakkaita myös niissä asioissa, jotka normaalisti kuuluisivat syyttäjien toimenkuvaan. Esimerkiksi neuvottelut asianomistajien kanssa korvausasioissa, kun asiakas on tullut alueen äärilaidalta. Pohjoisen asukkaat eivät kaikki ole vielä tottuneet hoitamaan asioitaan puhelimitse, kirjeitse tai sähköpostitse eivätkä varaamaan aikaa tapaamiselle, vaan he haluavat tulla henkilökohtaisesti käymään silloin, kun se heistä tuntuu tarpeelliselta. Laajakaistayhteydet alueella ovat olemattomat eikä ole oletettavaa, että jatkossakaan vaikealla työttömyysalueella varallisuustaso nousisi niin, että laajaan sähköiseen asiointiin olisi reaalisia mahdollisuuksia.

	Edellä esiintuomamme seikat osoittavat ehdottomasti sen, että molemmat toimipaikat tulee säilyttää siten että niissä kummassakin on vähintään yksi syyttäjä ja yksi sihteeri.

	Ivalossa ja Sodankylässä huhtikuun 21 päivänä 2005

	Sodankylän kihlakunnanviraston syyttäjäosaston toimistosihteerit:

	Matleena Sandberg		Seija Alatalo
	Inarin palvelutoimisto		Sodankylä